**Planinarenje učenika sedmoga razreda**

**NASTAVNICI SU U BOLJOJ KONDICIJI OD UČENIKA**

U utorak 10. prosinca 2013. naša je škola organizirala planinarenje učenika sedmoga razreda uz Mjesec borbe protiv ovisnosti i Međunarodni dan planina koji se obilježava svake godine 11. prosinca. Skupština UN ju je proglasila od 2003. kako bi se svima ukazalo na važnosti planina koje osiguravaju većinu pitke vode, utočište su brojnim biljnim i životinjskim vrstama.

U školi smo u utorak imali redovnu nastavu prva tri sata. Nakon trećeg školskog sata, odmah nakon što smo pojeli marendu, krenuli smo osobnim automobilima nastavnika i kombijem člana HPD Biokovo do Drašnica. Planirali smo planinariti do Klina. Nakon iscrpnih uputa stručnih vodiča krenuli smo hodati. Čim smo stigli do kapelice sv. Nikole, vodiči su nam objasnili kako bi davno prije pomorci dolazili ovdje se pomoliti prije odlaska na more. Krenuli smo odmah dalje prema vrhu, a nastavnica Vanja je bilježila fotoaparatom svaki naš korak. Učenici su se natjecali tko će doći prije do vrha, a učenice uopće nisu marile za to jer su već dovoljno bile umorne od opreznog hodanja i visinske razlike. Jure, razredni šaljivdžija, zeznuo je nastavnika Mira da je član Hrvatske gorske službe spašavanja. Inače, tko ne zna, HGSS je nacionalna, dobrovoljna, stručna, humanitarna i nestranačka udruga čiji su glavni ciljevi sprečavanje nesreća, spašavanje i pružanje pomoći na nepristupačnim terenima. Poznajući Juru i njegovu fizičku spremnost možda jednom to i postane. Mislim da su neki nastavnici nasjeli na Jurinu šalu, mi nismo. Kad smo stigli do vrha, bili smo sretni sve dok se nismo sjetili da to nije kraj. Trebali smo se još i spustiti tim istim putem. Vodič Edo je zainteresirane naučio raditi razne vezove pomoću konopa koji su potrebni za planinarenje, penjanje i sigurnost svakog planinara. Mi ostali, nezainteresirani, smo samo sjedili, uživali u pogledu s klupe na Brač i Hvar i odmarali se. To mi je ujedno bio i najdraži dio planinarenja. Još da su nas gore dočekali ćevapi …

Nakon petnaestak minuta odmora krenuli smo nazad. Pri spustu bilo je i malih padova zbog strmih dijelova puta, ali i zbog loše obuće i nepažljivosti pojedinaca. Većina učenika je bila umorna – to im se vidjelo po hodu i izrazu lica, a nastavnici su neumorno hodali i hodali. Očito je da su u boljoj kondiciji od nas učenika. Kad smo čuli lavež pasa, pao nam je kamen sa srca, onaj teški i umorni kamen. Znali smo da smo blizu automobilima i da se bliži kraj ove fizičke aktivnosti. Napokon smo stigli. Slijedi istezanje kako ne bismo dobili upalu mišića. Pozdravili smo se s dragim vodičima i zahvalili im se na njihovom trudu i što su nas trpjeli. Sada i oni znaju da našim nastavnicima i nije lako s nama.

Mislim da mi se svidjelo planinariti, iako sam putem stalno prigovarala i zastajkivala. Svidjelo se i ostalim mojim prijateljima. Voljela bih da češće izlazimo u prirodu, a ne da svaki dan boravimo u učionicama pred velikim zelenim pločama i bijeli kredama.

Novinarka Lucija Bilas, 7. razred